b'\n_START_ARTICLE_\nMalaltia de Huntington\n_START_SECTION_\nEpidemiologia\n_START_PARAGRAPH_\nLa prevalen\xc3\xa7a \xc3\xa9s de 5 a 8 casos per cada 100.000 habitants, encara que hi ha variacions segons el pa\xc3\xads._NEWLINE_Aproximadament un 10% dels casos de la malaltia de Huntington es d\xc3\xb3na en menors de 20 anys. En aquesta franja d\'edat es parla de malaltia de Huntington juvenil o "variant" de Westphal.\n_START_SECTION_\nSignes i s\xc3\xadmptomes\n_START_PARAGRAPH_\nNo hi ha p\xc3\xa8rdua sobtada de capacitats, sin\xc3\xb3 que es van perdent progressivament; fins i tot alguns s\xc3\xadmptomes poden arribar a desapar\xc3\xa8ixer mentre progressa la malaltia.\n_START_SECTION_\nAlteracions f\xc3\xadsiques\n_START_PARAGRAPH_\nEls malalts de Huntington presenten moviments desiguals, a l\'atzar, incontrolables i r\xc3\xa0pids (moviments coreics). Aquests moviments anormals augmenten gradualment a mesura que progressa la malaltia. Aquests moviments afecten a la capacitat d\'asseure\'s, a estar parat establement, a la masticaci\xc3\xb3 i a la degluci\xc3\xb3, entre altres.\n_START_SECTION_\nCauses\n_START_PARAGRAPH_\nEl gen implicat en la malaltia de Huntington, denominat gen HD (de l\'angl\xc3\xa8s Huntington disease), est\xc3\xa0 situat al bra\xc3\xa7 curt del cromosoma 4 (4p16.3). L\'extrem del gen HD presenta una repetici\xc3\xb3 trinucle\xc3\xb2tida: es repeteixen tres nucle\xc3\xb2tids (Citosina-Adenina-Guanina; CAG). Com m\xc3\xa9s cops es repeteixin aquests nucle\xc3\xb2tids, major \xc3\xa9s la possibilitat de desenvolupar la malaltia i m\xc3\xa9s jove. La velocitat de degeneraci\xc3\xb3 de la c\xc3\xa8l\xc2\xb7lula \xc3\xa9s proporcional al nombre de les repeticions addicionals de CAG._NEWLINE_\xc3\x89s una malaltia autos\xc3\xb2mica dominant, ja que nom\xc3\xa9s es necessita que es transmeti un al\xc2\xb7lel afectat de qualsevol pare per heretar la malaltia.\n_START_SECTION_\nDiagn\xc3\xb2stic\n_START_PARAGRAPH_\nPer tal de confirmar que un pacient pateix la malaltia es requereix un examen f\xc3\xadsic i psicol\xc3\xb2gic. Els moviments incontrolats s\xc3\xb3n s\xc3\xadmptomes que causen una alarma inicial i condueixen al diagn\xc3\xb2stic; tot i aix\xc3\xb2, la malaltia pot comen\xc3\xa7ar amb s\xc3\xadmptomes cognoscitius o emocionals, que no es reconeixen sempre. Els descendents dels malalts de Hungtinton poden saber si han heretat el gen mutat per mitj\xc3\xa0 d\'una an\xc3\xa0lisi de sang que compti el nombre de repeticions de CAG.\n_START_SECTION_\nTractament\n_START_PARAGRAPH_\nActualment, no hi ha tractament per parar totalment la progressi\xc3\xb3 de la malaltia, per\xc3\xb2 els s\xc3\xadmptomes es poden reduir o alleujar administrant els medicaments adequats prescrits pel metge. Se solen administrar altres tractaments est\xc3\xa0ndard per alleujar els s\xc3\xadmptomes emocionals, incloent l\'\xc3\xbas d\'antidepressius i sedants._NEWLINE_La nutrici\xc3\xb3 \xc3\xa9s una part important del tractament; la majoria dels malalts necessiten dues o tres vegades les calories que necessita una persona sense la malaltia per mantenir el pes corporal. Estudis cient\xc3\xadfics han demostrat que una dieta restrictiva en calories retarda l\'inici dels s\xc3\xadmptomes de la malaltia en rates.\n_START_SECTION_\nTractaments potencials\n_START_PARAGRAPH_\nDurant l\'any 2006 es portaren a terme estudis en mosques i rates els gens dels quals havien estat modificats per tal de desenvolupar la malaltia. Aquests estudis s\xc3\xb3n el pas previ per dur a terme estudis en humans. _NEWLINE_El tractament anticipat m\xc3\xa9s esperan\xc3\xa7ador que s\'est\xc3\xa0 estudiant es basa en "silenciar" el gen: com que la malaltia de Huntington \xc3\xa9s causada per l\'expressi\xc3\xb3 d\'un sol gen, el fet de silenciar el gen, te\xc3\xb2ricament, podria aturar la progressi\xc3\xb3 de la malaltia.'